nyheter

Lørdag er det lansering av ordboka «Just Qvigstads lappiske ordbok for Kaldfjord og Vesterålen». Boka er en bearbeidet versjon av arbeidet som språkforsker, etnograf, kulturhistoriker, skolemann og politiker Just Knud Qvigstad (1853-1957) gjorde med å samle inn samiske ord i Kaldfjord, på Ringvassøya og i Vesterålen.

Arbeidet hans heter «Lappisk ordliste. Kaldfjord. Vesterålen», og har kun eksistert i håndskrevet versjon på Statsarkivet. Forlaget Skániid Girjie har nå omarbeidet manuset til dagens nordsamiske skrivemåte, digitalisert det og gir det ut i bokform.

– Ordboka er et unikt oppslagsverk med et stort ordtilfang fra en samisk dialekt som i dag er mer eller mindre utdødd. Den er ei dør inn til den gamle samiske dialekten i Tromsø-området og en stadfestelse av områdets samiske arv. Boka tilbyr et unikt innblikk i sjøsamisk språkarv og den bearbeidede versjonen er en berikelse for det nordsamiske språket, heter det i en pressemelding fra forlaget.

I samarbeid med Gáisi samiske språksenter skal boka lanseres på Skansen lørdag.